
ք.Երևան                                                                                       15.08.2021թ.

Բողոքարկման հանձնաժողովը հետևյալ կազմով՝ 
նախագահությամբ՝ Ռ.Մխիթարյանի
մասնակցությամբ անդամներ՝
Ա.Ղուկասյանի
Վ.Սուքիասյանի


Բողոքարկման հանձնաժողովը (այսուհետ նաև՝ Հանձնաժողով) քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Բողոքարկվել են քրեական իրավունք բաժնի 3-րդ, 8-րդ, 6-րդ, 18-րդ և 20-րդ հարցերը:

Քրեական իրավունք բաժին 
Հարց 3
Հավակնորդը որպես ճիշտ պատասխան նշել է առաջադրվածներից 1-ինը, այն է՝ Տ-ի՝ կաշառք տալը, Ս-ի՝ կաշառք ստանալը՝ կաշառք տվողի ներկայացրած անձի օգտին իր լիազորությունների շրջանակում որևէ գործողություն կատարելու կամ չկատարելու համար: Նկատի ունենալով, որ խնդրի ձևակերպումը հնարավորություն չի տալիս միանշանակ հետևության հանգելու, որ հավակնորդի կողմից տրված պատասխանը սխալ է, ուստի Հանձնաժողովը գտնում է, որ այն պետք է դիտել, որպես ճիշտ պատասխան և Գնահատման հանձնաժողովի կողմից նշանակված 0 միավորը դարձնել 1 միավոր:

Հարց 8
Հավակնորդը որպես ճիշտ պատասխան է ընտրել առաջադրվածներից 3-րդը, այն է՝ դիտավորությամբ առողջությանը թեթև վնաս պատճառելու փորձ և անզգուշությամբ առողջությանը միջին ծանրության վնաս պատճառել, մինչդեռ ներկայացվածներից ճիշտ տարբերակը 4-րդն է, այն է՝ դիտավորությամբ առողջությանը թեթև վնաս պատճառել և անզգուշությամբ առողջությանը միջին ծանրության վնաս պատճառել, քանի որ տվյալ դեպքում դիտավորությամբ առողջությանը թեթև վնաս պատճառելն արդեն իսկ ավարտված է, որպիսի դիտավորություն ունեցել է Ի-ն: 
Հարց 6
Հավակնորդը որպես ճիշտ պատասխան է ընտրել առաջադրվածներից 2-րդը, այն է՝ ավարտված սպանություն, մինչդեռ ճիշտ պատասխանն է 4-րդը՝ սպանության փորձ և անզգուշությամբ մահ պատճառել, քանի որ խնդրի նկարագրությունից երևում է, որ ի թիվս այլնի, Ն-ի՝ Գ-ին կյանքից զրկելու դիտավորությանն ուղղված գործողությունների և Գ-ի մահվան միջև պատճառահետևանքային կապը բացակայել է: 
Հարց 18
Հավակնորդը որպես ճիշտ պատասխան նշել է առաջադրվածներից 2-րդը, այն է՝ Հայաստանի Հանրապետության, որտեղ պատրաստեց կեղծ փող՝ իրացնելու նպատակով, սակայն ճիշտ պատասխանն է 4-րդը, այն է՝ Բելառուսի, որի տարածքում կեղծ փող իրացնելիս բռնվեց, քանի որ ՀՀ քրեական օրենսգրքի 202-րդ հոդվածի համաձայն՝ կեղծ փող պատրաստելը ինքնին քրեական պատասխանատվություն կարող է առաջացնել, եթե այն կատարվել է իրացնելու նպատակով, մինչդեռ խնդրի ձևակերպման մեջ  բացակայել է ՀՀ տարածքում կեղծ թղթադրամ պատրաստելու իրացման նպատակը: 
Հարց 20
Հավակնորդը որպես ճիշտ պատասխան նշել է առաջադրվածներից 1-ինը, այն է՝ սպանություն, մինչդեռ խնդրում նկարագրվածի պարագայում ճիշտ պատասխանն է 4-րդը՝ սպանության փորձ և անզգուշությամբ մահ պատճառել, քանի որ ըստ խնդրում նկարագրվածի՝ Տ-ի դիտավորությունն ուղղված է եղել Լ-ին կյանքից զրկելուն, ինչն իր կամքից անկախ հանգամանքներում վրա չի հասել, իսկ Վ-ին կյանքից զրկելու դիտավորություն չի ունեցել և վերջինիս մահ է պատճառել անզգուշությամբ, որպիսի պայմաններում արարքը պետք է որակվի վերոնշյալ համակցությամբ:
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 56987 ծածկագրով աշխատանքի քննության արդյունքների դեմ բերված բողոքը մասնակիորեն բավարարել: Քրեական իրավունք բաժնի  3-րդ հարցի պատասխանը գնահատել 1 միավոր:  
ՀԱՆՁՆԱԺՈՂՈՎԻ ՆԱԽԱԳԱՀ՝                                                        Ռ.ՄԽԻԹԱՐՅԱՆ
ՀԱՆՁՆԱԺՈՂՈՎԻ ԱՆԴԱՄՆԵՐ՝                                                        Ա.ՂՈՒԿԱՍՅԱՆ
                                                                                                               Վ.ՍՈՒՔԻԱՍՅԱՆ
